**Vækstfonden henter tidl. adm. direktør i Brüel & Kjær ind som ny partner**

*Lars Rønn, tidl. adm. direktør i Brüel & Kjær Sound & Vibration, er tiltrådt som partner i VF Venture, Vækstfondens afdeling for direkte investeringer. Lars’ tiltrædelse er et klart signal fra Vækstfondens side om, at fonden ønsker et større fokus på industrielle investeringer.*

Lars Rønn er tiltrådt som partner i Vækstfondens afdeling for direkte investeringer, VF Venture. Lars’ primære ansvarsområde bliver forretningsudvikling af investeringsporteføljen inden for industriel teknologi.

**Øget fokus på industrielle investeringer**

Lars har igennem sine tidligere stillinger opnået et indgående kendskab til sektoren for industriel teknologi. Han kommer bl.a. fra en stilling som administrerende direktør i Brüel & Kjær Sound & Vibration, der er verdensledende inden for måling og analyse af lyd og vibrationer. Før Brüel & Kjær var Lars direktør i Sonion Hearing Instrument Components Division. Lars har yderligere 9 års erfaring som CEO i henholdsvis Tpack og NKT Integration under bæltet. Derudover har han siddet med i bestyrelsen i håndfuld forskellige virksomheder. Det er med andre ord en erfaren herre fra erhvervslivet, som VF Venture har ansat, og både Lars og Vækstfonden ser frem til et spændende samarbejde.

”Inden jeg blev ansat, havde jeg igennem længere tid fulgt med i Vækstfondens arbejde og i særdeleshed i VF Ventures investeringer. Mit indtryk var den gang som nu, at Vækstfonden er en spændende organisation at være en del af, og at fonden gør sit arbejde godt.”

**Det handler om at se mulighederne**

Hvert år screener VF Venture flere hundrede forretningsplaner for at finde frem til de virksomheder, som de vælger at investere i. Processen fra screening til investering kan være en længere proces, fordi der går en grundig evaluering og vurdering af virksomheden forud for en eventuel investering. Efter evalueringen og vurderingen kan der f.eks. være behov for at udvikle forretningsmodellen, både før investeringen bliver gennemført, men i særdeleshed i investeringsforløbet.

I flere af de selskaber, som Lars har været engageret i, har han netop arbejdet med at definere kerneforretningen og derefter udvikle og gentænke forretningsstrategien. Erfaringer som skaber et stærkt fundament i Lars’ nye rolle som partner i VF Venture.

”Mine erfaringer med udvikling af kerneforretninger og omformning af forretningsstrategier har lært mig, at det er *do or die*. Enten så udvikler man sig, ellers går man til grunde. Jeg håber, at jeg i rollen som partner i VF Venture kan bruge mine erfaringer til at hjælpe nye virksomheder med at skabe innovative løsninger og forretningsmodeller, der skaber vækst.”

**Link til billede af Lars Rønn:**

<http://www.scanpix.dk/cgi/downpub.cgi?host=spdk&qid=ueT1vFJOlKrofwn9KuV6RyxSBOUdD>

**Baggrund:**

2008-2015 Adm. direktør: Brüel & Kjær Sound & Vibration Measurements A/S

2005-2008 Direktør: Sonion A/S, Hearing Instrument Components Division

2004-2005 CEO: Tpack A/S

1997-2004 CEO: NKT Integration

1985 M.sc.EE fra DTU (1985)

**Kontakt:**

**Mette Damborg**
Kommunikationsrådgiver

M: +45 53 63 43 10
@: mda@vf.dk